

 LĒMUMS

Ādažos, Ādažu novadā

2024. gada 29. augustā **Nr.** **310**

**Par sadarbības līguma noslēgšanu ar Rīgas Tehnisko universitāti**

2019. gadā Rīgas Tehniskā universitāte (RTU) piedāvāja Ādažu vidusskolai (turpmāk – ĀVS) īstenot Bērnu un jauniešu universitātes interešu izglītības programmu (turpmāk – programma) inženierzinātņu jomā, un tās realizācija tika uzsākta 2020. gadā un turpināta katrā nākamajā mācību gadā.

Programmas īstenošana nodrošina Ādažu novada attīstības programmas (2021-2027) vidējā termiņa prioritātēm:

* “VTP8: Pieejama un daudzpusīga izglītība” (rīcības virzienam “RV8.1: Vispārējās izglītības sistēmas attīstība”, uzdevumam “U8.1.1: Attīstīt jaunas izglītības programmas un projektus”; rīcības virzienam “RV8.3: Interešu izglītības īstenošana”, uzdevumam “U8.3.1: Attīstīt interešu / neformālo izglītību”, pasākumam “”Ā8.3.1.1. Interešu izglītības kvalitātes, piedāvājuma un pieejamības pilnveidošana) un
* “VTP14: Attīstīta sadarbība ar citām pašvaldībām, iestādēm un organizācijām” (rīcības virzienam “RV14.1: Sadarbības veicināšana ar citām pašvaldībām, iestādēm un organizācijām”, uzdevumam “U14.1.10: Īstenot sadarbību ar citām iestādēm”, pasākumam “Ā14.1.10.1. Sadarbība ar augstākajām izglītības iestādēm”).

2023./2024. mācību gadā programma tika īstenota trīs vecuma grupās: 2.-3. klase, 4.-6. klase un 7.-9. klase (katrā klašu grupā līdz 20 skolēniem). Nodarbības notika reizi nedēļā, vienu aritmētisko stundu katrai grupai.

Maksa par nodarbībām, ko aprēķināja RTU, tika iekasēta no skolēnu vecākiem un bija 20 *euro* mēnesī par skolnieku. Programmas īstenošanai tika izmantoti ĀVS fizikas, ķīmijas un mājturības un tehnoloģiju kabineti, nepiemērojot nomas maksu.

Pašvaldības ieskatā ir lietderīgi turpināt minēto programmu arī 2024./2025. m.g., jo tā paaugstina skolēnu ieinteresētību STEM jomas izpētē, kā arī reprezentē ĀVS kā RTU sadarbības partneri, veicinot tās atpazīstamību.

Pamatojoties uz Pašvaldību likuma 4. panta pirmās daļas 4. punktu, Valsts pārvaldes iekārtas likuma 54. panta pirmo un piekto daļu, kā arī Izglītības, kultūras, sporta un sociālās komitejas 2024. gada 7. augusta atzinumu, Ādažu novada dome

**NOLEMJ:**

1. No 2024. gada 16. septembra līdz 2025. gada 25. maijam ĀVS organizēt RTU Bērnu un jauniešu universitātes interešu izglītības programmu inženierzinātņu jomā.
2. Lēmuma 1. punkta izpildei līdz 2024. gada 13. septembrim slēgt sadarbības līgumu ar Rīgas Tehnisko universitāti un Ādažu novada pašvaldību.
3. Nepiemērot telpu nomas maksu 1. punktā noteiktās programmas īstenošanai.
4. Noteikt maksu par 1. punktā noteiktās programmas vienas nodarbības apmeklējumu 30 (trīsdesmit) *euro* mēnesī vienam skolēnam.
5. ĀVS direktorei pildīt pašvaldības kontaktpersonas pienākumus 2. punktā noteiktā līguma izpildei un aktualizēt iekšējos normatīvos aktos par skolēnu uzņemšanas kārtību RTU interešu izglītības programmā.
6. Centrālās pārvaldes Juridiskajai un iepirkumu nodaļai līdz 2024. gada 6. septembrim sagatavot lēmuma 2. punktā minētā sadarbības līguma projektu un organizēt tā parakstīšanu.
7. Centrālās pārvaldes Izglītības un jaunatnes nodaļas Interešu izglītības koordinatorei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU